Lars Løkkes udmelding om at udskyde besøg fra Tyrkiet kan ikke tolkes som andet end en optrapning af en diplomatisk krise mellem Danmark og Tyrkiet.

Lars Løkke Rasmussen meldte søndag eftermiddag ud, at han har foreslået den tyrkiske premierminister, Binali Yildirim, at udskyde et besøg i Danmark.

Den diplomatiske udmelding kalder TV 2's politiske redaktør Anders Langballe for en voldsom optrapning fra Danmarks side.

Han er overbevist om, at både statsministeren samt alle diplomater med tilknytning til Tyrkiet er på overarbejde for at berolige de tyrkiske kolleger og undgå, at krisen eskalerer yderligere.

- Men det, man er i gang med her, er jo, at man er ved at provokere en af de vigtigste mænd i verden i øjeblikket. Det her griber ind i det udenrigspolitiske spil, det griber ind i tyrkisk indenrigspolitik, og det er en krudttønde, man leger med, siger Anders Langballe.

Meget på spil

Ifølge CNN Türk ville Yildirim angiveligt besøge Danmark for at deltage i et borgermøde for herboende tyrkere den 19. marts og officielle møder dagen efter.

Der står altså rigtig meget på spil for Lars Løkke Rasmussen og Danmark, understreger den politiske redaktør.

- Det er stordiplomatisk politik på den allerstørste klinge. Tyrkiet er som sagt en meget vigtig brik i mange ting, særligt for Danmark. Tyrkiet er ikke blot en vigtig handelspartner, landet er også en vigtig allieret i Nato-sammenhæng, så alle interesser er oppe i luften, siger Anders Langballe.

Her hele Lars Løkke Rasmussens begrundelse for at udskyde besøget i videoen herunder:

Statsminister Lars Løkke Rasmussen (V) vil udskyde et besøg med Tyrkiets premierminister, Benali Yildirim.

At Lars Løkke Rasmussen kun valgte at udsende en pressemeddelelse og give et afmålt interview til TV 2 og Danmarks Radio på kun tre minutter, viser ifølge Anders Langballe, at alle ord i øjeblikket bliver vejet på en guldvægt.

- Nu er det diplomatiet, der skal arbejde.

Kunne Lars Løkke have gjort andet?

- Hvis du ikke handler, handler du jo alligevel. Havde Løkke Rasmussen ikke handlet her, så havde det virket som om, at Danmark så mildere på situationen i Tyrkiet end andre af vores nære samarbejdspartnere i Vesteuropa. Her valgte han klart side mod tyrkerne og melder sig ind på hollændernes hold, siger Anders Langballe.

DF: Forbyd besøg fra Tyrkiet

Tidligere søndag formiddag sagde Dansk Folkepartis næstformand Søren Espersen til TV 2, at regeringen skal forhindre premierministeren adgang til Danmark, hvis Binali Yildirim har planer om at deltage i valgmøder i landet.

Så udover at balancere en udenrigspolitisk og diplomatisk krise, skal statsministeren også holde den indenrigspolitiske dagsorden i skak.

- Sagen er simpelthen for vigtig for regeringen og statsministeren til, at der skal gå indenrigspolitisk skruddermudder i den, og det er også derfor, han er ude og komunikere klart, tydeligt, kort og enkelt, lyder det fra Anders Langballe.

Tyrkerne skal ved en folkeafstemning den 16. april tage stilling til, om præsiden Recep Tayyip Erdogan skal have udvidede beføjelser i sit embede. Med omkring tre millioner tyrkere uden for Tyrkiet med stemmeret, kan der være meget at hente.

Også i Tyskland, Østrig og Schweiz er møder med deltagelse af en tyrkisk minister blevet aflyst.